Den første Gråkallbakken var en naturlig hoppbakke uten stillas (overrenn), hvor det første Gråkallrennet ble arrangert av Trondhjems Skiklub i 1899. Hovedlandsrennet ble lagt til Gråkallbakken i 1912, 1916, 1921, 1925, igjen i 1930 med kronprins Olav til stede og i 1932. Med tiden ble det bygget en 60-metersbakke i Gråkallen, og siden en helt ny bakke lenger vest i retning Vintervatnet med en lengde på 147 meter. Den sistnevnte bakken er nedlagt etter at bruken av den opphørte på 1960-tallet.